Τη διενέργεια προκαταρκτικής εξέτασης για τα περί κρούσματος χολέρας σε υπόγειο του μαιευτηρίου «Έλενα», διέταξε ο προϊστάμενος της εισαγγελίας Πρωτοδικών, Ηλίας Ζαγοραίος.

Η παρέμβαση του εισαγγελέα έγινε μετά τη χθεσινή ανακοίνωση του ΚΕΕΛΠΟ, το οποίο δεν επιβεβαίωσε τα περί χολέρας.

Υπενθυμίζεται ότι το ΚΕΕΛΠΝΟ ανέφερε τα ακόλουθα: «Με τα έως τώρα επιστημονικά δεδομένα δεν τεκμηριώνεται η παρουσία εντεροπαθογόνου δονακίου (όπως το δονάκιο της χολέρας) από τον εργαστηριακό έλεγχο. Επιπλέον κανένα κρούσμα νόσου δεν έχει αναφερθεί στο ΚΕΕΛΠΝΟ. Αναμένεται η τελική εργαστηριακή επιβεβαίωση από το Κεντρικό Εργαστήριο Δημόσιας Υγείας».

Η εντολή του εισαγγελέα είναι να ερευνηθεί το αδίκημα της διασποράς ψευδών ειδήσεων.

Όλα ξεκίνησαν όταν η διοίκηση του «Έλενα» προχώρησε στο σφράγισμα της υπόγειας αποθήκης τροφίμων, έως ότου ολοκληρωθεί ο έλεγχος δειγμάτων από νερά που διέρρευσαν εκεί.

Ωστόσο, η Πανελλήνια Ομοσπονδία Εργαζομένων στα Δημόσια Νοσοκομεία (ΠΟΕΔΗΝ), κατήγγειλε ότι «στα πρώτα δείγματα σε νερά του υπογείου ανιχνεύθηκε το βακτήριο της χολέρας και υπάρχει κίνδυνος για γυναίκες, παιδιά και εργαζόμενους».